Aagot Børseth

Aagot Børseth (født 29. november 1898 i Kristiania, død 1993 i Oslo) var en norsk skuespiller.

Hun debuterte ved Stavanger Teater i 1918 som Grete i Peter Egges stykke Faddergaven. Senere kom hun til Chat Noir, hvor hun bemerket seg som gatepiken Gusti i Flammen. Til Nationaltheatret kom hun i 1928, og her skulle hun bli i 40 år. På landets hovedscene spilte hun godt over 120 roller som varierte i størrelse fra Solveig i Peer Gynt til Heks 1 i Macbeth. Mot slutten av karrieren fikk hun æren av å bli instruert av Ingmar Bergman, da han i 1967 satte opp Pirandellos Seks personer søker en forfatter. Hennes avskjedsrolle var Fru Hedberg i Rasmus på loffen høsten 1968.

Aagot Børseth var også en mye brukt skuespiller i Radioteatrets hørespill. Hun filmdebuterte i 1921 (Felix), og deltok i rekke norske filmer. Av de mest kjente er Sønner av Norge, Selkvinnen og Støv på hjernen. Som 76-åring, i 1975, var hun med i sin siste innspilling; Fru Inger til Østråt.

Aagot Børseth var gift med Henrik Børseth, som også var skuespiller ved Nationaltheatret.

 Filmografi 
 1975 – Fru Inger til Østråt – Tjenestejente 
 1975 – Istid 
 1964 – Bernardas hus – Bernardas mor (TV)
 1962 – Sønner av Norge kjøper bil – Eier av melkeforretningen 
 1961 – Sønner av Norge 
 1959 – Støv på hjernen (som Ågot Børseth) 
 1953 – Selkvinnen – Elise, hans hustru 
 1940 – Ingeborg Lien – Asbjoerg Lien 
 1921 – Felix – Signe, prestens datter

 Teater 
 Roller (utvalg) 
 År   Rolle  Oppsetting  Forfatter  Regi  Teater   Ref.1936  Solveig  Peer Gynt  Henrik Ibsen  Halfdan Christensen  Nationaltheatret  

 Referanser 

 Eksterne lenker 
  Aagot Børseth i Scenewebarkivet


Kategori:Skuespillere ved Nationaltheatret
Kategori:Norske skuespillere
Kategori:Personer begravet på Vestre gravlund
Kategori:Personer fra Oslo